ગણિતમાં તર્ક ભણવામાં આવતું હતું. એમાં પ્રતીપ વિધાન આવતાં. જેમ કે વરસાદ પડે એટલે રસ્તા ભીનાં થાય, પણ રસ્તા ભીનાં હોય એટલે વરસાદ પડ્યો હોય એવું જરૂરી નથી. અહિં મૂળ વિધાનનું પ્રતીપ વિધાન સત્ય નથી. કોઈ પણ શહેરમાં પાણીની ભંગાર પાઈપલાઈનોને કારણે બારેમાસ લીકેજ થતાં હોય છે. એપાર્ટમેન્ટની ટાંકીઓ ઓવરફ્લો થાય એટલે રોડ સુધી પાણી પહોંચે. આમ, રોડ ભીનાં હોય એ વરસાદ પડ્યો હોવાની સાબિતી નથી. પણ એટલું તો નક્કી જ છે કે વરસાદ પડે એટલે રસ્તા ભીનાં થાય અને ચોમાસું જયારે પોતાની જાત બતાવે અને બે-ચાર કલાકમાં પાંચ-દસ ઈંચ વરસાદ એકાદ શહેર પર ખાલી કરી દે એટલે આખું શહેર પાણી પાણી થઈ જાય. પછી એ પાણી દોસ્તની જેમ નાઈટ સ્ટે પણ કરે. સંબંધીની જેમ બે ચાર દિવસ ભરાયેલું પણ રહે. અમુકવાર સાસુની જેમ અઠવાડિયું પંદર દિવસ પણ કાઢી નાખે!